CELEX: 32018D0539
Language: bg
Date: 2018-03-20 00:00:00
Title: Решение (ЕС) 2018/539 на Съвета от 20 март 2018 година за сключване на Двустранното споразумение между Европейския съюз и Съединените американски щати относно пруденциалните мерки в областта на застраховането и презастраховането

6.4.2018   
            
            
               BG
            
            
               Официален вестник на Европейския съюз
            
            
               L 90/36
            
         РЕШЕНИЕ (ЕС) 2018/539 НА СЪВЕТА
   от 20 март 2018 година
   за сключване на Двустранното споразумение между Европейския съюз и Съединените американски щати относно пруденциалните мерки в областта на застраховането и презастраховането
   СЪВЕТЪТ НА ЕВРОПЕЙСКИЯ СЪЮЗ,
   като взе предвид Договора за функционирането на Европейския съюз, и по-специално член 114 във връзка с член 218, параграф 6 от него,
   като взе предвид предложението на Европейската комисия,
   като взе предвид одобрението на Европейския парламент (1),
   като има предвид, че:
   
               (1)
            
            
               В съответствие с Решение (ЕС) 2017/1792 на Съвета (2) Двустранното споразумение между Европейския съюз и Съединените американски щати относно пруденциалните мерки в областта на застраховането и презастраховането (наричано по-долу „споразумението“) бе подписано на 22 септември 2017 година при условие за сключването му на по-късна дата.
            
         
               (2)
            
            
               Сключването на споразумението ще доведе до по-голяма правна сигурност при прилагането на регулаторните рамки в областта на застраховането и презастраховането по отношение на застрахователите и презастрахователите, извършващи дейност в Съюза и Съединените американски щати, както и до по-добра защита на титулярите на застрахователни полици и на другите потребители посредством сътрудничеството между надзорните органи при обмена на информация.
            
         
               (3)
            
            
               Споразумението следва да бъде одобрено,
            
         ПРИЕ НАСТОЯЩОТО РЕШЕНИЕ:
   Член 1
   Двустранното споразумение между Европейския съюз и Съединените американски щати относно пруденциалните мерки в областта на застраховането и презастраховането се одобрява от името на Съюза (3).
   Член 2
   Председателят на Съвета извършва, от името на Съюза, нотификацията, предвидена в член 8 от споразумението (4).
   Член 3
   Комисията представлява Съюза в Съвместния комитет, предвиден в член 7 от споразумението, като преди това изслушва мненията в рамките на Работна група „Финансови услуги“ на Съвета, и информира посочената работна група — когато е целесъобразно и най-малко веднъж годишно — за напредъка в изпълнението на споразумението.
   Член 4
   Позициите, изразявани от името на Съюза, се приемат в съответствие с Договорите и съответно от Съвета съгласно член 16, параграф 1 от Договора за Европейския съюз или член 218, параграф 9 от Договора за функционирането на Европейския съюз.
   Член 5
   Настоящото решение влиза в сила в деня на приемането му.
   
      Съставено в Брюксел на 20 март 2018 година.
      
         
            За Съвета
         
         
            Председател
         
         Е. ЗАХАРИЕВА
      
   
   
      (1)  Одобрение от 1 март 2018 г. (все още непубликувано в Официален вестник).
   
      (2)  Решение (ЕС) 2017/1792 на Съвета от 29 май 2017 г. за подписване, от името на Европейския съюз, и временно прилагане на Двустранното споразумение между Европейския съюз и Съединените американски щати относно пруденциалните мерки в областта на застраховането и презастраховането (ОВ L 258, 6.10.2017 г., стр. 1).
   
      (3)  Споразумението е публикувано в ОВ L 258, 6.10.2017 г., стр. 4 заедно с решението за неговото подписване и временно прилагане.
   
      (4)  Датата на влизане в сила на споразумението ще бъде публикувана в Официален вестник на Европейския съюз от Генералния секретариат на Съвета.